Univormuun pukeutunut mies tappoi Naton sotilaan Afganistanissa - Afganistan - Ulkomaat - Helsingin Sanomat
Univormuun pukeutunut mies tappoi Naton sotilaan Afganistanissa
Kabul. Afganistanilaisen poliisin univormuun pukeutunut mies ampui sunnuntaina Naton sotilaan, sotilasliitto kertoo. Saman tyyppisissä iskuissa on nyt kuollut yhteensä kymmenen ihmistä kahden viikon sisällä.
Afganistanilaisten liittolaisten lisääntyneet väkivallanteot ovat herättäneet kysymyksiä siitä, onnistuvatko sotilasliitto ja paikalliset liittolaiset tekemään yhteistyötä tärkeällä siirtymäkaudella. Afganistanilaisjoukkojen toivotaan voivan ottaa haltuunsa maan turvallisuudesta huolehtiminen vuoden 2014 loppuun mennessä.
Taliban on pyrkinyt värväämään Afganistanin turvallisuusjoukkoihin kuuluvia. Järjestö on myös kertonut tiedotteessaan, että "takinkääntäjien" iskut tulevat jatkossakin olemaan tärkeä osa terroristijärjestön strategiaa.